b"\n_START_ARTICLE_\nFernando V\xc3\xa1zquez Pena\n_START_SECTION_\nTraject\xc3\xb2ria\n_START_PARAGRAPH_\nEra un professor d'angl\xc3\xa8s a la vila gallega de Lal\xc3\xadn, amb un discreta carrera com a jugador en equips de categories regionals de Gal\xc3\xadcia. Aquesta vinculaci\xc3\xb3 amb el futbol el duu a fer-se c\xc3\xa0rrec del conjunt local d'on exerceix com a mestre, el CD Lal\xc3\xadn, el 1986. Cinc anys despr\xc3\xa9s, salta al Racing de Ferrol i la temporada 94/95, al CD Lugo, de Segona Divisi\xc3\xb3 B._NEWLINE_L'estiu de 1995 fitxa per la SD Compostela. El conjunt compostel\xc2\xb7l\xc3\xa0 viu la seua \xc3\xa8poca daurada, en Primera Divisi\xc3\xb3 espanyola, i Fernando V\xc3\xa1zquez aconsegueix signar dues grans temporades. La temporada 97/98, per\xc3\xb2, el rendiment de l'equip gallec decau, i \xc3\xa9s destitu\xc3\xaft a la jornada 28. A les postres, el Compostela perdria la categoria en caure a la promoci\xc3\xb3 davant el Vila-real CF._NEWLINE_Continua a la m\xc3\xa0xima categoria dirigint el Real Oviedo la 98/99 i el RCD Mallorca a la seg\xc3\xbcent. Per la temporada 00/01 marxa al Real Betis. El club andal\xc3\xbas busca el seu retorn a Primera, i V\xc3\xa1zquez ser\xc3\xa0 substitu\xc3\xaft a la jornada 29. Posteriorment, durant les tres campanyes seg\xc3\xbcents, entrena a tres equips de Primera, UD Las Palmas, Rayo Vallecano i Real Valladolid, que acaben descendint a categoria d'argent._NEWLINE_Amb aquest bagatge retorna a Gal\xc3\xadcia el 2004. Fitxa pel Celta de Vigo, i eixa mateixa temporada, els de Bala\xc3\xaddos pugen de nou a primera divisi\xc3\xb3. V\xc3\xa1zquez dirigeix els viguesos dues campanyes a la m\xc3\xa0xima categoria, fins a ser acomiadat a l'abril de 2007._NEWLINE_Entre 2005 i 2008 es fa c\xc3\xa0rrec, junt Arsenio Iglesias, de la Selecci\xc3\xb3 gallega de futbol._NEWLINE_La temporada 2012-13 \xc3\xa9s contractat pel Deportivo de La Coru\xc3\xb1a, substituint despr\xc3\xa9s de la jornada 23 el t\xc3\xa8cnic portugu\xc3\xa8s Domingos Paci\xc3\xaancia, que a la vegada havia substitu\xc3\xaft Jos\xc3\xa9 Luis Oltra. Despr\xc3\xa9s de dues derrotes els dos primers partits, va encadenar una s\xc3\xa8rie de bons resultats que van fer sortir l'equip de la zona de descens, quan unes jornades abans havia arribat a estar 9 punts per sota de la salvaci\xc3\xb3. Al final de la lliga, diverses derrotes a les \xc3\xbaltimes jornades van condemnar el Deportivo a Segona Divisi\xc3\xb3. Tot i aix\xc3\xad, la seva bona manera de dirigir l'equip va provocar que, un cop acabada la temporada, renov\xc3\xa9s per dues temporades, amb una m\xc3\xa9s si l'equip estigu\xc3\xa9s a Primera Divisi\xc3\xb3._NEWLINE_El juliol de 2014 el Deportivo va anunciar la destituci\xc3\xb3 de Fernando V\xc3\xa1zquez, un mes despr\xc3\xa9s del retorn de l'equip gallec a la Lliga BBVA, provocada per les seves cr\xc3\xadtiques a la pol\xc3\xadtica de fitxatges del club._NEWLINE_El 19 de gener de 2016, despr\xc3\xa9s de prop de 18 mesos sense club, V\xc3\xa1zquez fou fitxat pel RCD Mallorca. Molt amena\xc3\xa7at pel descens, el va evitar en el darrer partit. V\xc3\xa1zquez fou destitu\xc3\xaft el 6 de desembre de 2016, despr\xc3\xa9s d'una sola vict\xc3\xb2ria en sis partits."